เมเจอร์-เซ็นทาราสมุยปันผล11มิ.ย.
บลจ.กสิกรทุ่ม135 ล้านบาท จ่ายปันผล 2 กองทุนอสังหาริมทรัพย์ ผู้ลงทุนกองทุน MJLF-CTARAF รับพร้อมกัน 11 มิ.ย.นี้
21 พ.ค. 2555

บลจ.กสิกรทุ่ม135 ล้านบาท จ่ายปันผล 2 กองทุนอสังหาริมทรัพย์ ผู้ลงทุนกองทุน MJLF-CTARAF รับพร้อมกัน 11 มิ.ย.นี้ 
นายอำพล  โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ไลฟ์สไตล์ (MJLF) และกองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF) จากผลดำเนินงานตั้งแต่วันที่ 1 มี.ค.-31 มี.ค.255 ในอัตรา 0.25 บาทต่อหน่วย และ 0.1650 บาทต่อหน่วย ตามลำดับ รวมมูลค่าการจ่ายปันผลทั้งสิ้น 135.30 ล้านบาท 
บริษัทจะบริษัทจะจ่ายเงินให้แก่ผู้ลงทุนที่มีรายชื่ออยู่ในสมุดทะเบียน ณ วันที่ 31 พ.ค.2555 และกำหนดจ่ายเงินปันผลพร้อมกันในวันที่ 11 มิ.ย.2555 
สำหรับผลดำเนินงานของทั้ง 2 กองทุน ยังให้โอกาสรับผลตอบแทนที่ประมาณ 6-10 % ถือว่าอยู่ในเกณฑ์ที่น่าพอใจเมื่อเทียบกับอัตราผลตอบแทนระยะยาวจากทางเลือกอื่นๆ อาทิ พันธบัตรรัฐบาลหรือผลตอบแทนจากหุ้นปันผลในตลาดหลักทรัพย์ ในช่วงเวลาใกล้เคียงกันซึ่งอยู่ที่ประมาณ 3.15% และ 3.65% ตามลำดับ  
ทั้งนี้ กองทุน MJLF ลงทุนในโครงการเมเจอร์ ซีนีเพล็กซ์ รังสิต เมเจอร์ ซีนีเพล็กซ์ รัชโยธินและซูซกิ อเวนิว รัชโยธิน ยังคงมีอัตราการเช่าเต็มทั้งโครงการ ทำให้จ่ายปันผลได้อย่างสม่ำเสมอ ขณะที่กองทุน CTARAF ลงทุนในโรงแรมเซ็นทารา แกรนด์ บีช รีสอร์ท สมุย จ.สุราษฎร์ธานี ยังต้องจับตาการท่องเที่ยวในเกาะสมุยซึ่งมีนักท่องเที่ยวยุโรปเป็นกลุ่มเป้าหมายหลักต่อไป  โดยเฉพาะอย่างยิ่งในเดือนก.ย. ซึ่งการประกันรายได้จากค่าเช่าของกองทุนดังกล่าวจะหมดลง ทำให้รายได้ของกองทุนต้องพึ่งพาอัตราการเข้าพักเป็นหลัก 
"หากปัจจัยสำคัญอย่างวิกฤตเศรษฐกิจยุโรปคลายความตึงเครียดลงและบรรยากาศการท่องเที่ยวภายในประเทศเป็นไปด้วยดี ก็ย่อมส่งผลดีต่ออัตราการเข้าพักของโรงแรมต่อไป โดยเฉพาะอย่างยิ่งในไตรมาส 1 และไตรมาส 3 ซึ่งเป็นฤดูกาลท่องเที่ยวของเกาะสมุย"นายอำพล กล่าว